**Izvješće o Konferenciji u povodu 20. Godišnjice provedbe programa GLOBE u Hrvatskoj.**

Konferencija u povodu obilježavanja 20. Godišnjice provedbe programa GLOBE u Hrvatskoj, održana je 13. studenoga 2025. u Zagrebu, u prostoru Ministarstva znanosti, obrazovanja i sporta. U svečanom su dijelu programa sudjelovali visoki gosti i uzvanici koji su svojim pozdravnim govorima uveličali ovaj skup. Dvadeset godina jednog programa je značajan jubilej, pogotovo ako program raste i razvija se te osvaja ugled i priznanja na međunarodnoj razini.

Gospođa ravnateljica Agencije za odgoj i obrazovanje Jadranka Žarković Pečenković istaknula je vrijedan rad hrvatskih GLOBE učitelja, koji su svojim entuzijazmom, upornošću i prepoznavanjem vrijednosti programa i dobrobiti koju on donosi za učenike, bili spremni prevladati razne zapreke i teškoće te zadržati kontinuitet mjerenja i praćenja promjena u okolišu tijekom niza godina.

Gospođa veleposlanica SAD, Julieta Valls Noyes govorila je o značenju i vrijednosti Programa GLOBE te upozorila je na doprinos hrvatskih škola usporedbom ukupnog broja podataka u GLOBE bazi i broja podataka koje su poslale hrvatske škole. Uputila je srdačne čestitke i poželjela jednako uspješan daljnji rad.

Gospodin ministar znanosti, obrazovanja i sporta dr. sc. Vedran Mornar analizirao je doprinos programa GLOBE osuvremenjivanju nastave, posebno u području istraživačkog učenja i korištenja informacijsko-komunikacijske tehnologije, uz napomenu o suglasju ovog programa s aktualnom kurikularnom reformom.

Od uzvanika skupu se obratio i dr. sc. Viktor Simončić koji je u vrijeme potpisivanja Sporazuma o provedbi Programa GLOBE u Hrvatskoj bio ravnatelj Državne uprave za zaštitu okoliša (kasnije Ministarstvo zaštite okoliša) te dr. sc. Krešo Pandžić, zamjenik ravnatelja Državnog hidrometeorološkog zavoda.

U programu otvaranja Konferencije najavljen je glavni direktor Programa GLOBE dr. Tony Murphy, koji se trebao nazočnima obratiti putem Skype programa, no internetska veza na žalost nije ostvarena. Stoga je dr. Murphy poslao svoj pripremljeni govor, koji je objavljen u posebnom dokumentu.

Nakon pozdravnih govora i glazbene točke u sjajnoj izvedbi Akademskog zbora Filozofskog fakulteta u Zagrebu Concordia discors, nazočnim predstavnicima institucija koje su podupirale provedbu Programa GLOBE, dodijeljene su zahvalnice Agencije za odgoj i obrazovanje.

Zahvale su dodijeljene Veleposlanstvu SAD, Ministarstvu znanosti, obrazovanja i sporta, Državnom hidrometeorološkom zavodu, Biološkom odsjeku Prirodoslovno-matematičkog fakulteta u Zagrebu, Institutu za primijenjenu ekologiju OIKON i Hrvatskom meteorološkom društvu.

Zahvale su podijeljene i zaslužnim pojedincima koji su se založili za pokretanje programa GLOBE, podupirali ga u kritičnim trenucima i ugradili dio svoje stručnosti, svoje osobnosti i svojeg života, doprinijevši time da on živi i raste tijekom proteklih 20 godina.

Za pokretanje Programa GLOBE u Hrvatskoj zahvalnicu je primio dr. sc. Viktor Simončić.

Za sustavnu stručnu i znanstvenu potporu zahvalnice su primili mr. sc. Janja Milković, mr. sc. Marina Grčić, dr. sc. Renata Matoničkin-Kepčija i dr. sc. Vladimir Kušan.

Za potporu i sudjelovanje u organizaciji i provedbi brojnih stručnih skupova te regionalnih i državnih smotri i natjecanja GLOBE škola, za promociju Programa GLOBE u svojim lokalnim zajednicama, ali i na međunarodnom planu zahvale su primili: Zlatan Soldo, dipl. ing., Jadranka Radovančević, mr. sc. Marko Buljan, Mira Hrvatin, dipl. ing., Čeda Perko, dipl.ing., Sanja Klubička, dipl.ing., Kristina Krtalić, prof., Marinela Labaš, prof., Milena Prodanović i Snježana Marković-Zoraja, prof. Mladen Matvijev, dipl.ing., primio je zahvalnicu kao GLOBE edukator, a uručena mu je i zahvalnica za Šumarsku i drvodjeljsku školu, koja je brojem prikupljenih podataka i aktivnošću u GLOBE kampanjama značajno doprinijela ugledu Hrvatske u međunarodnoj GLOBE zajednici. Zahvalnice su trebale biti uručene Vinku Vučiću i Zoranu Ikici, dipl.ing., koji nisu nazočili Konferenciji ispričavši se zdravstvenim razlozima, ali su skupu uputili čestitke i dobre želje za nastavak i daljnji uspjeh Programa GLOBE.

U nastavku programa svoje viđenje vrijednosti Programa GLOBE dali su stručni i znanstveni suradnici, koji već dugi niz godina sudjeluju kao edukatori u stručnom usavršavanju GLOBE voditelja: mr. sc. Janja Milković, mr. sc. Marina Grčić, dr. sc. Renata Matoničkin-Kepčija, dr. sc. Vladimir Kušan i Mladen Matvijev, dipl. ing.

Program je nastavljen duhovitom retrospektivom GLOBE aktivnosti koju je pripremila Sanja Klubička, dipl.ing., nakon čega su predstavljena dobra iskustva iz GLOBE škola putem postera i usmenih izlaganja (program posterskih i usmenih izlaganja nalazi se u posebnom dokumentu).